## Rješenje kojim se trgovačkom društvu Adrial d.o.o., Šibenik, odobrava objavljivanje ponude za preuzimanje javnog dioničkog društva TLM tvornica lakih metala d.d., Šibenik

### NN 10/2008 (23.1.2008.), Rješenje kojim se trgovačkom društvu Adrial d.o.o., Šibenik, odobrava objavljivanje ponude za preuzimanje javnog dioničkog društva TLM tvornica lakih metala d.d., Šibenik

# HRVATSKA AGENCIJA ZA NADZOR FINANCIJSKIH USLUGA

**323**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 24. stavak 3. Zakona o preuzimanju dioničkih društava (»Narodne
novine« broj 109/07), Uprava Hrvatske agencije za nadzor financijskih usluga,
temeljem Zahtjeva trgovačkog društva Adrial d.o.o., Šibenik, Ulica Narodnog
preporoda 12, za odobrenje objavljivanja ponude za preuzimanje javnog dioničkog
društva TLM tvornica lakih metala d.d., Šibenik, Ulica Narodnog preporoda 12, na
sjednici održanoj 17. siječnja 2008. godine, donijela je

## RJEŠENJE

1. Trgovačkom društvu Adrial d.o.o., Šibenik, Ulica Narodnog preporoda 12,
odobrava se objavljivanje ponude za preuzimanje javnog dioničkog društva TLM
tvornica lakih metala d.d., Šibenik, Ulica Narodnog preporoda 12.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo Adrial d.o.o., Šibenik, Ulica Narodnog preporoda 12, (dalje
u tekstu: Ponuditelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 3. siječnja 2008. godine, temeljem odredbe
članka 24. stavak 1. članka Zakona o preuzimanju dioničkih društava (»Narodne
novine« broj 109/07, dalje u tekstu: Zakon), Zahtjev za odobrenje objavljivanja
ponude za preuzimanje trgovačkog društva TLM tvornica lakih metala d.d.,
Šibenik, Ulica Narodnog preporoda 12 (dalje u tekstu: Ciljno društvo), ponudu za
preuzimanje i isprave iz članka 22. stavak 3. Zakona.
II. Ciljno društvo je javno dioničko društvo, sukladno odredbi članka 114.
stavak 1. točka 2. Zakona o tržištu vrijednosnih papira (»Narodne novine« broj
84/02 i 138/06), vezano uz odredbu članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Ciljnog društva iznosi 552.024.600,00kuna.
Uvidom u podatke Središnje depozitarne agencije d.d., Zagreb, utvrđeno je da je
Ciljno društvo na zadnji dan u mjesecu srpnju, kolovozu i rujnu 2007. godine,
imalo više od 100 dioničara.
III. Obveza objavljivanja ponude za preuzimanje, nastala je za Ponuditelja,
sukladno odredbi članka 9. stavak 1. Zakona, 7. prosinca 2007. godine,
stjecanjem 1.475.683 dionice s pravom glasa, 80,20% dionica s pravom glasa
Ciljnog društva, koje dionice je Ponuditelj stekao temeljem Ugovora o prodaji i
prijenosu dionica TLM tvornica lakih metala d.d., Šibenik (dalje: Ugovor),
sklopljenog s Hrvat­skim fondom za privatizaciju (dalje: HFP), Državnom
agencijom za osiguranje štednih uloga i sanaciju banaka i Hrvatskim zavodom za
mirovinsko osiguranje, kao prodavateljima (dalje: Prodavatelji), zastupanim po
HFP-u.
IV. Nadalje, u provedenom postupku utvrđeno je kako društva Dalekovod d.d.
Zagreb, Konstruktor-inženjering d.d., Split, Aluflexpack d.o.o., Zadar, Feal
d.o.o., Široki Brijeg i Zagreb-montaža d.o.o., Zagreb, čine Konzorcij za
preuzimanje i upravljanje Ciljnog društva koji je u tu svrhu osnovao
Ponuditelja. Navedene članice Konzorcija kao pravne osobe koje djeluju
zajednički s Ponuditeljem u smislu Zakona o preuzimanju dioničkih društava, ne
drže niti jednu dionicu Ciljnog društva.
Cijena koju se Ponuditelj u ponudi za preuzimanje obvezuje platiti po dionici
iznosi 140,00 kuna. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje,
Ponuditelj je 1.475.683 dionica Ciljnog društva temeljem Ugovora, stekao po
ukupnoj cijeni od 1,00 kunu za sve dionice. Prema izjavi Ponuditelja i svih
članova Konzorcija, dostavljenoj uz Zahtjev, isti nisu sklapali druge pravne
poslove u cilju stjecanja dionica Ciljnog društva.
Prema potvrdi Zagrebačke burze d.d., Zagreb, od 21. prosinca 2007. godine,
dostavljenoj uz Zahtjev za odobrenje objavljivanja ponude za preuzimanje,
prosječna cijena izračunata na način iz članka 16. stavak 3. Zakona, iznosi
139,67 kuna. Slijedom navedenog, utvrđeno je da je cijena izražena u ponudi za
preuzimanje u iznosu od 140,00 kuna po dionici, određena u skladu s odredbom
članka 16. stavci 2. i 3. Zakona.
V. Ponuditelj drži ukupno 1.475.683 redovnih dionica Ciljnog društva, a temeljni
kapital Ciljnog društva podijeljen je na 1.840.082redovnih dionica, svaka u
nominalnom iznosu od 300,00 kuna. Novčana sredstva potrebno je osigurati
sukladno odredbi članka 19. stavak 1. Zakona, za plaćanje preostalih 364.399
dionica Ciljnog društva s pravom glasa, u iznosu od najmanje 51.015.860,00 kuna.
Uvidom u potvrdu Središnje depozitarne agencije d.d., Zagreb, Heinzelova 62/a,
kao depozitara, dostavljenu uz Zahtjev za odobrenje objavljivanja ponude za
preuzimanje, utvrđeno je da je Ponuditelj depozitaru dostavio neopozivu bankovnu
garanciju br. 58004462od 28. prosinca 2007. godine, na iznos od 42.000.000,00
kuna i bankovnu garanciju br. 58004460 od 28. prosinca 2007. godine, na iznos od
10.000.000,00 kuna, obje izdane od strane Hypo Alpe-Adria-Bank d.d. kao garanta,
a u korist osoba koje će pohraniti svoje dionice u ponudi za preuzimanje.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Ponuditelj je uz predmetni zahtjev dostavio tekst ponude za preuzimanje,
sastavljen sukladno odredbi članka 22. stavak 1. Zakona, te dokumentaciju
propisanu odredbom stavka 3. istoga članka Zakona pa je slijedom navedenog,
temeljem odredbe članka 24. stavak 3. Zakona, odlučeno je kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/08-10/1
Urbroj: 326-111/08-4
Zagrebu, 17. siječnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 10/2008-323
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)